Rozhodnutie Komisie
zo 6. augusta 2001,
ktorým sa aktualizuje smernica č. 2000/1121/ES so zreteľom na distribúciu antigénových rezerv medzi antigénovými bankami
(oznámené pod číslom dokumentu C(2001) 2472)
(Text s významom pre EHP)
(2001/660/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady č. 90/424/EHS z 26. júna 1990 o výdavkoch vo veterinárnej oblasti [1], naposledy zmenené a doplnené rozhodnutím Rady č. 2001/12/ES [2], najmä na jeho článok 14,
so zreteľom na rozhodnutie Rady č. 91/666/EHS z 11. decembra 1991, ktorým sa ustanovujú zásoby vakcíny proti slintačke a krívačke v spoločenstve [3], naposledy zmenené a doplnené rozhodnutím č. 2001/181/ES [4], najmä na jeho článok 7,
keďže:
(1) V zhode s rozhodnutím č. 91/666/EHS je nákup antigénov súčasťou opatrení spoločenstva na vytvorenie zásob vakcín proti slintačke a krívačke v spoločenstve.
(2) Prílohou 1 k rozhodnutiu č. 91/666/EHS sa stanovujú množstvá a podtypy antigénov vírusu slintačky a krívačky, ktoré sa majú skladovať v antigénových rezervách spoločenstva.
(3) Rozhodnutím Komisie č. 93/590/ES [5], naposledy zmeneným a doplneným rozhodnutím č. 2000/112/ES [6], sa prijali opatrenia na nákup vírusových antigénov proti slintačke a krívačke kmeňov A5, A22 a O1.
(4) Rozhodnutím Komisie č. 97/348/ES [7], naposledy zmeneným a doplneným rozhodnutím č. 2000/112/ES, sa prijali opatrenia na nákup vírusových antigénov proti slintačke a krívačke kmeňov A22-Iraq, C1 a ASIA1.
(5) Rozhodnutím Komisie č. 2000/77/ES [8] sa prijali opatrenia na nákup určitého množstva vírusových antigénov proti slintačke a krívačke kmeňov A Iran 96, A Iran 99, A Malaysia 97, SAT 1, SAT 2 (východoafrické a juhoafrické kmene) a SAT 3.
(6) Rozhodnutím Komisie č. 2000/569/ES [9] sa prijali opatrenia na nákup dodatočného množstva vírusových antigénov proti slintačke a krívačke kmeňov A22-Iraq, O1-Manisa, ASIA 1-Shamir, A Malaysia 97, SAT 1, SAT 2 (východoafrické a juhoafrické kmene) a SAT 3.
(7) Na základe písomného oznámenia zo strany dodávateľa o dodávke antigénov nakúpených v súlade s rozhodnutím č. 2000/569/ES a ich distribúcii do schválených zariadení sa javí byť primeraným aktualizovať prílohu k rozhodnutiu č. 2000/112/ES o distribúcii antigénových rezerv vytvorených v rámci opatrení spoločenstva týkajúcich sa zásob vakcín proti slintačke a krívačke medzi antigénové banky, ktorou sa menia a dopĺňajú rozhodnutia Komisie č. 93/590/ES a 97/348/ES.
(8) Opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Príloha k rozhodnutiu č. 2000/112/ES sa nahrádza prílohou k tomuto rozhodnutiu.
Článok 2
Toto rozhodnutie je adresované členským štátom.
V Bruseli 6. augusta 2001